Kim Behnke (FP), 1999-01-12:
I forhold til ministerens kommmentarer, anbefalinger osv. til forslaget er der en enkelt ting, vi er enige med ministeren i, nemlig at forslaget skal man stemme nej til.
Dette forslag om en spillestedslov markedsføres, som om det er usædvanlig vigtigt, at vi i Danmark har en lovgivning om disse spillesteder, men de har jo fungeret i mange år.
Vi har haft sådanne spillesteder i 30, 40, 50, 100 år i Danmark.
Tænk sig, det har vi haft uden at have en lov om det; det er jo det rene anarki!
Nej, det er det selvfølgelig ikke, og derfor er forslaget også et skjult ønske om, at der skal udbetales offentlige tilskud.
Det fremgår meget tydeligt, at ikke bare staten, men også amter og kommuner skal aflevere flere penge til det her område.
Men det må være lidt mærkeligt for SF at fremsætte sådan et forslag på samme tid, som Kommunernes Landsforening går ud og erklærer, at der er så store problemer med at få de kommunale budgetter til at hænge sammen, at man igen må tage en runde og spare på hjemmehjælp og andre nødvendigheder.
Hvordan vil man fra SF's side, der jo er så socialt bevidst, gå ud og forklare en gammel pensionist, der ikke kan få hjemmehjælp, at det er, fordi man har brugt pengene på, at de unge mennesker kan gå mere eller mindre gratis til rockkoncert nede i byen?
Det hænger ikke sammen.
Hvis det var sådan, at man i kommunerne eller i amterne havde sådan en overflod af penge, at man ikke vidste, hvad man skulle bruge skattepengene til, ja bevares, så kunne vi da diskutere det, men i en situation, hvor man i den grad har problemer med at få de eksisterende budgetter til at hænge sammen, skal vi ikke pålægge kommunerne flere udgifter, for når de udgifter kommer som lovbundne udgifter, resulterer det i, at den prioritering, der foregår, bliver til skade for de socialt svageste i vort samfund.
Det burde få SF til at lade være at fremsætte forslag som det her.
Så er vi i øvrigt enige i de bemærkninger, som primært Venstre og De Konservative havde om sondringen mellem den klassisk musik og den rytmiske musik eller rockmusikken.
Hvis jeg havde lyst til at gå ind og høre en klassisk koncert, ville der være store statstilskud, offentlige tilskud i det hele taget, til forestillingen - både til de kunstnere, der optræder, og også til det sted, hvor koncerten foregår.
Hvis jeg derimod vil have den sublime oplevelse, som jeg havde, da jeg hørte en koncert med den franske virtuos Jean-Michel Jarre, betaler jeg selv den fulde pris ved at overvære koncerten ude i Valbyhallen.
Vi var mange, der gjorde det, og vi havde en fantastisk musikoplevelse.
Men her er det jo sådan, at det ikke er fint.
Selv om Jean-Michel Jarre måske er vor tids største komponist inden for den musikgenre, er det ikke noget i forhold til dem, der sidder og skriver klassisk musik.
Dér vælter pengene ud.
Der er så to måder at skabe lighed på.
Den ene er ved også at hælde penge i hovedet på den rytmiske musik.
Det synes vi er dårligt.
Den anden mulighed er at sige til den klassiske musik, at hvis I vil klare jer, så må I levere et produkt, som der er kunder til.
Jeg hørte for nylig Danmarks Radio - de bringer specielt i weekenderne i middagspausen en halv times koncert fra rytmiske spillesteder - og dér fortalte medarbejderen, at til den pågældende koncert havde billetprisen været helt nede på 20 kr. for at høre det pågældende band spille i Pumpehuset her i København, men der havde stort set været tomt.
Det var kun dem, der havde fået fribilletter, som var til stede.
Man kan så sige, at det var lidt paradoksalt, at Danmarks Radio valgte at sende koncerten.
Når folk end ikke ville give 20 kr. for at komme ind og høre en koncert i den rytmiske musikgenre, er det produkt, som det band præsenterer, simpelt hen for dårligt.
Hvis vi giver statstilskud til Pumpehuset, så de ikke behøver at tage 20 kr., men kan give 20 kr. til folk, for at de kommer ind og høre koncerten, er der så flere, der gør det?
Vi tvivler på det.
Jeg er selv en meget stor fan af rockmusik, specielt århusiansk rockmusik, og går til alle de koncerter, som jeg har tid til og kan komme i nærheden af.
Sådan bør det ikke være.
Det her forslag om en spillestedslov er et spørgsmål om at dele statstilskuddet ud og oven i købet pålægge kommunerne og amterne at deltage i tilskudsudbetalingerne